Talle veroordeel inbraak by hoofregter se kantoor | Maroela Media
Talle veroordeel inbraak by hoofregter se kantoor
Die parlement was Sondag een van talle wat die inbraak by die hoofregter se kantoor in Johannesburg veroordeel het waartydens 15 rekenaars wat sensitiewe inligting bevat, gesteel is.
Moloto Mothapo, parlementêre woordvoerder, het gesê die parlement het met kommer van die inbraak kennis geneem. "Sulke misdaadvoorvalle moet 'n bron van ernstige kommer wees en as 'n skok kom vir diegene wat waarde heg aan ons grondwetlike demokrasie en die gepaardgaande strukture wat as't ware die Grondwet se lewensaar is," het Mothapo gesê.
"Misdaad soos hierdie ondermyn nie net ons regstelsel nie, maar is ook 'n aanval op ons waardes as nasie. Die parlement doen 'n beroep op die polisie om geen steen onaangeroer te laat om seker te maak dat die skuldiges aan die pen ry nie."
Mathole Motshekga, die voorsitter van die parlement se komitee oor justisie en korrektiewe dienste, het gesê die komitee is woedend oor hierdie soort misdaad. "Dit is 'n direkte aanval op ons regbank, regstelsel en ons swaarverdiende demokrasie," het Motshekga gesê. Hy het die SAPD geloof vir die vinnige optrede om 'n taakspan aan te stel om die voorval te ondersoek en die bykomende veiligheidsmaatreëls wat dadelik ingestel is om regters sedert die voorval te beskerm.
"Die vinnige spoed waarteen die polisie opgetree het, moet geloof word. Die veiligheid van ons regters is van die uiterste belang." Hy het gesê die komitee sal met hoofregter Mogoeng Mogoeng vergader om te verseker dat die maatreëls voldoende is.
Maroela Media het vroeër berig 15 rekenaars is Saterdag in die vroeë oggendure uit die hoofregter se kantoor in Midrand gesteel. 'n Woordvoerder het gesê die gesteelde rekenaars bevat belangrike inligting oor regters en beamptes van die kantoor van die hoofregter.
Die inbraak is uit alle oorde veroordeel, onder meer deur die ANC, die DA en Sanco.
"Vuurwapens wat uit polisiestasies gesteel word en rekenaars wat uit die kantoor van die hoofregter gesteel word, dui daarop dat misdaad in ons gemeenskappe ongekende afmetings aangeneem het," het Jabu Mahlangu, Sanco-woordvoerder, gesê. "As misdaad nie stopgesit word nie, sal ons ook nog hoor van 'n rooftog by die Uniegebou."
Johannesburg Mogoeng Mogoeng
Twee vas vir George-vrou se moord
[Video] Onderwyskongres afgestel toe chaos uitbreek
Vorige regeringsamptenare het begroot om te steel, die huidige regering steel sommer die hele begroting,
Is daar nog iets wat ons gaan skok
Soe gaan ons nog hoor by President se kantoor ingebreek, die skurke het die Regters se rekenaars gesoek ,toe ontvoer hulle n outjie bekend as Zombie Zuma
Ooooo die gestoom blasery. ANC DA oe. Wat is die afgelope 20 jaar ivm diefstal en inbraak wat daagliks en jaarliks stuig gedoen – absoluut NIKS. Dit was wat my betref aangemoedig om regstelende aksie tussen die sogenamde rykes en die previous disatvantaged te verklein wat gegroei het na ons huidige moordsyfer wat met "huisbraak" gepaartgaan. Dit is roof met die opset om te moor.